### Resume

Indenrigs- og Boligministeriet offentliggør hvert år den 1. december en liste over udsatte boligområder. På den seneste liste er fire områder i Vejle Kommune kategoriseret som forebyggelsesområde, herunder AAB Vejle, Afd. 29, [adresse], som også tidligere har stået på listen. Boligforeningen har en fortsat bekymring for, at afdelingen risikerer at forblive på listen. For at sikre den fortsatte positive udvikling i beboersammensætningen i afdelingen, anmoder boligforeningen om en forlængelse af aftalen om såkaldt kombineret udlejning, således at aftalen vil gælde til og med den 31. december 2023.

### Sagsfremstilling

[adresse] godkendte første gang den 27. februar 2019, pkt. 50, at AAB Vejle, Afd. 29, kunne anvende reglerne om kombineret udlejning ved tildeling af tomme boliger.

Godkendelsen er senere forlænget af Teknisk Udvalg den 22. januar 2021, pkt. 33, og den 18. januar 2022, pkt. 19.

I henhold til lov om almene boliger skal udviklingsplanen for [adresse] fortsætte selvom [adresse] ikke længere er defineret som omdannelsesområde (i daglig tale: "hård ghetto"). Udviklingsplanen skal sikre en fortsat målrettet indsats, der skal understøtte den positive udvikling af [adresse].

Forvaltningens bemærkninger

En boligforening kan anvende såkaldt fleksibel udlejning eller kombineret udlejning, når den fordeler ledige boliger.

Ved fleksibel udlejning er det kun selve ansøgeren, der står på venteliste, der vurderes ud fra kriterierne.

Ved kombineret udlejning indgår både ansøgeren og dennes ægtefælle eller samlever gennem mere end 2 år i vurderingen ved tildelingen af en ledig bolig.
Boligforeningen skal fravælge ansøgere, hvor begge parter skønnes at belaste den sociale balance i et område efter de kriterier, som anvendes af Indenrigs- og Boligministeriet.

Ved kombineret udlejning skal boligforeningen derfor afvise ægtefæller eller samlevere gennem mere end 2 år, der begge er på overførselsindkomst og som ville ”trække ned”, når statistikken for sammensætningen af beboerne i boligområdet opgøres.

Ved fleksibel udlejning er det alene ansøgeren, der står på venteliste, der vurderes ud fra kriterierne.

![](data:image/png;base64...)

Figur 1: Overblik over udviklingen af kriterierne i [adresse] 2018-2022

Som det fremgår af figur 1, har de iværksatte tiltag i kombination medvirket til at skabe et velfungerende og sammenhængende boligområde i bedre social balance. Dog er andelen af beboere udenfor arbejdsmarkedet steget fra 2021 til 2022, hvilket formentlig skyldes arbejdsløshed fremkaldt af Corona-situationen.

Forvaltningen indstiller derfor, at aftalen forlænges til udgangen af 2023, hvor der foretages en fornyet evaluering.

### Økonomi

Anvisningsret og kommunens forpligtelse

Hvis boligforeningen afviser en boligsøgende efter reglerne om kombineret udlejning er kommunen forpligtet til at anvise den afviste en anden passende bolig i kommunen indenfor 6 måneder (eller hurtigst muligt herefter), dette fremgår af aftalen.

I det omfang, at kommunen anviser boligsøgende en bolig, hæfter kommunen for eventuelle istandsættelsesudgifter, såfremt dette ikke betales af fraflytter, samt tomgangsleje i den anviste bolig. Størrelsen på istandsættelsesudgifterne er uforudsigelige for man ved ikke om eller hvornår de kommer

[adresse] og kommunes forpligtigelse

Ved kombineret udlejning vil [adresse] kunne påføres et tomgangstab, da det ikke altid vil være muligt at udleje lejemålet inden opsigelsesfristens udløb.

Der har i perioden 1. januar 2022 - 1. december 2022 været 8 afvisninger, som har medført et samlet lejetab på i alt 79.933 kr., hvoraf kommunes andel udgør kr. 39.966 kr.

![](data:image/png;base64...)

Figur 2: Opgørelse af kombineret udlejning i 2022

Finansiering

I forbindelse med Byrådets behandling af sag 50 den 27. februar 2019, blev der reserveret 200.000 kr. i Den Centrale Reservepulje til at dække omkostninger ved kombineret udlejning.

Der henstår pr. 19.december 2022 200.000 kr. i Den Centrale Reservepulje. Der har i 2022 været et samlet lejetab på 79.933 kr., hvoraf kommunens andel udgør 39.966 kr. Beløbet på 39.966 kr. i 2022 vil blive overført til Arbejdsmarkedsudvalget.

Restbeløbet på 160.034 kr. vil blive søgt overført til 2023, og vil derved kunne indgå i finansiering af en eventuel forlængelsen af aftalen om kombineret udlejning i [adresse] til 31. december 2023.

Høring

Økonomi/Centralt Budget har ingen bemærkninger af bevillingsmæssig karakter.

Sagen sendes til Arbejdsmarkedsudvalget til orientering.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | aftalen om kombineret udlejning i afdeling 29, [adresse] forlænges indtil udgangen af 2023. |

### Beslutning

Godkendt.

Laust Dam var fraværende.